Aalborg Pirates overraskede alt og alle med en sensationel sejr i Tjekkiet. Nu tager klubben hul på titelforsvaret.

Liggeunderlag, puder, små madpakker, drikkedunke. Man skulle tro, det var en skoleklasse på vej på lejrskole. Men det er ishockeyspillerne fra Aalborg Pirates, der er på vej til første kamp i den nye sæson. Endestation er Rungsted nord for København. Forude venter fire og en halv times bustur, kamp klokken 19.30 og retur til Gigantium i Aalborg klokken 04.00 i nat. - Det er sådan, det er for ishockeyspillere. Vi må bide i det sure æble og tage de lange ture. Men omvendt vil vi gerne være med i det hele, siger assistenttræner og sportschef Ronny Larsen. Tog sensationel sejr i Prag Spillerne fra Aalborg Pirates piver ikke. Faktisk er de netop hjemvendt fra endnu en lang og anstrengende tur, der gik via Prag i Tjekkiet, også i bus. Her drog de nordjyske ishockeydrenge i kamp i Champions Hockey League mod storholdet Sparta Prag fredag aften. Det blev til en nærmest sensationel sejr på 3-2 til Aalborg Pirates. Derefter gik turen i fly til Finland og kamp søndag aften mod det finske hold Jukurit, som blev tabt 3-5. Herefter hjemtransport med fly til Aalborg. I aften gælder det så sæsonpremieren i Metal ligaen mod Rungsted, hvor Aalborg Pirates skal forsvare sidste sæsons danske mesterskab. - Nu bliver vi jagtet vildt som forsvarende mestre, men det ligger også bare et pres på os selv. Vi vil gerne ligge med i toppen, siger Ronny Larsen. - Men vi er godt forbedredte, og vi har den fordel, at vi ikke har skiftet ret mange spillere ud. Så det betyder, at vi ikke har skulle træne så meget, fordi spillerne ved, hvad deres rolle og plads er på holdet, fortsætter Ronny Larsen. Og oveni de mange kampe i Metal Ligaen er Aalborg Pirates for anden gang med i Champions Hockey League-turneringen. Se TV2 Nords interview med Ronny Larsen forud for den første kamp i den nye sæson: Troede ikke, det var muligt Før turneringen gik i gang, udtalte Ronny Larsen til Nordjyske, at man nok ikke skulle regne med noget og slet ikke, at Aalborg Pirates vil gå videre. Ronny Larsen smiler. - Jeg har ikke fortrudt, at jeg sagde det. Men jeg blev da selv helt vildt overrasket Tjekkiet, og det kom fuldstændig bag på mig, vi kunne slå det tjekkiske storhold fra Sparta Prag med 3-2. Alene målt på budget mellem de to klubber burde det ikke kunne lade sig gøre. Men vi leverede en rigtig mandfolkeindsats, slutter Ronny Larsen To hold går videre til næste runde fra Aalborg Pirates’ gruppe, og det nordjyske hold har stadig alle muligheder åbne. - Det vil være den største klubpræstation nogensinde fra et dansk ishockeyhold, hvis det lykkees. Men lad os nu se, der er lang vej, siger Ronny Larsen. Aalborg Pirates’ kamp i aften kan ses på TV 2 PLAY klokken 19.00.